ועדת הפנים והגנת הסביבה, כנסת 23, פרוטוקול מספר 105, 2020-11-17 00:00

מיכל (מיקי) חיימוביץ': שלום לכולם, אחר הצוהריים טובים, אנחנו בדיון נוסף של ועדת הפנים והגנת הסביבה, על הפרק: הצעת תקנות המשטרה (משמר אזרחי) (תיקון), התשפ"א–2020.

מיכל (מיקי) חיימוביץ': בסוגריים פרוטוקול מס' 105.

מיכל (מיקי) חיימוביץ': עידו, אתה רוצה להסביר לנו בבקשה.

עידו בן יצחק: אני מציע שנציג המשרד לביטחון פנים או נציג המשטרה.

מיכל (מיקי) חיימוביץ': מי רוצה מהמשרד לביטחון פנים: אדווה, איה קמושביץ או איילה ויינשטיין?

מיכל (מיקי) חיימוביץ': מי בוחר להציג?

מיכל (מיקי) חיימוביץ': איילה וינשטיין, בבקשה.

איילה וינשטיין: שלום, אני מהלשכה המשפטית במשרד לביטחון פנים, אציג בקצרה את התיקון שאנחנו מבקשים לאשר כאן לתקנות.

איילה וינשטיין: לפי סעיף 2 לתקנות המשטרה (משמר אזרחי), משטרת ישראל יכולה להסתייע במתנדבי המשמר האזרחי לפעולות של שמירת הביטחון, הנפש והרכוש.

איילה וינשטיין: והפעולות שבהן ניתן להסתייע במתנדבי המשמר מפורטות בתוספת לתקנות.

איילה וינשטיין: אנחנו מבקשים לתקן שני פרטים בתוספת ולהרחיב מעט את היכולת של המשמר ולהסתייע במתנדבים.

איילה וינשטיין: התיקון הראשון שמבוקש הוא לפרט 10 שמדבר על פעולות הדרכה והסברה.

איילה וינשטיין: היום לפי התקנות מתנדבי המערך יכולים לבצע פעולות הכשרה והדרכה בקהילה – זה הנוסח שקיים היום.

איילה וינשטיין: דווקא יש צורך די דוחק להסתייע במתנדבים בשביל להעביר את ההדרכות האלה וההכשרות למתנדבים עצמם, בתוך המשמר האזרחי, וכך באמת לאפשר שמירה רציפה על כשירות ומבצעיות.

איילה וינשטיין: יש כל מיני דוגמאות לסוג ההדרכות וההכשרות.

איילה וינשטיין: הבנתי שגם נציג המשמר האזרחי נמצא איתנו והוא יוכל להרחיב אם יהיו שאלות לגבי זה.

איילה וינשטיין: זו הבקשה הראשונה.

איילה וינשטיין: בקשה שנייה נוגעת לפרט 11 בתוספת שמדבר על סיוע של המשטרה במתנדבים לפעולות של זיהוי חללים.

איילה וינשטיין: היום לפי הנוסח, הפלטפורמה היחידה שבה אפשר להסתייע בהם לצורך זיהוי חללים היא כאשר מתרחש אירוע אסון המוני שלימים תוקן בפקודת המשטרה לאירוע חירום אזרחי.

איילה וינשטיין: והכוונה לאירועים רחבי היקף – בין אם מבחינת הנזק לאוכלוסייה, בין אם מבחינה גיאוגרפית.

איילה וינשטיין: זה אירוע חריג מאוד, זה לא משהו יום-יומי, ועלה הצורך מהשטח להסתייע במתנדבי המשמר האזרחי בזיהוי חללים בזירות שונות, בתאונות דרכים וכולי.

איילה וינשטיין: ולכן אנחנו מבקשים להסיר את המילים האלה שבעצם מגבילות את היכולת להסתייע במתנדבים.

מיכל (מיקי) חיימוביץ': אוקיי.

מיכל (מיקי) חיימוביץ': תודה רבה.

מיכל (מיקי) חיימוביץ': ממשטרת ישראל, יהושע כהן, ראש תחום תורה והנחיה, מחלקת מתנדבים.

מיכל (מיקי) חיימוביץ': שלום לך אדוני.

יהושע כהן: אוסיף לגבי ההדרכה, אנחנו במערך המתנדבים במשטרה, המערך מונה כ-25,000 מתנדבים.

יהושע כהן: מטבע הדברים כשיש אוכלוסייה כזו איכותית שבאה לתרום, אנחנו מוצאים בתוך הקהילה הזו המון אנשים עם כישורים, יכולות מקצועיות, ניסיון מקצועי, שיכולים לתרום לקולגות שלהם ממנו.

יהושע כהן: הם מציעים מיוזמתם להדריך את המתנדבים בתחומים שיש להם קשר ישיר לפעילות שלהם במשטרה, כמו לשמר להם את הכשירות המבצעית בעזרת אימוני הגנה עצמית, לסייע באימוני ירי, אימוני נהיגה.

יהושע כהן: אנחנו רואים בזה יתרון בכך שאנחנו יכולים להרחיב את ההכשרה ואת ההדרכה תוך כדי התפקיד של המתנדבים.

יהושע כהן: מתנדבים למען מתנדבים – יש בזה גם מסר חיובי.

יהושע כהן: ומהבחינה הזאת, אנחנו רואים בזה דבר חיובי שיכול לתרום באופן משמעותי להעלאת הרמה המקצועית ולכשירות המבצעית של המתנדבים שפועלים לצד היחידות המבצעיות שלנו.

יהושע כהן: זה לעניין הדרכה.

יהושע כהן: לעניין זק"א, המתנדבים האלה הם באמת אנשים מיוחדים.

יהושע כהן: הם עושים פעולות לא שגרתיות באופן יוצא מן הכלל.

יהושע כהן: להגיע לזירה רבת נפגעים, שלצערנו גם חלק מהנפגעים, הגופות שלהם מפוזרות בזירה הזאת, יש חלקי גופות, צריך לאסוף את הראיות מהזירה, צריך לאסוף את חלקי הגופות תוך שמירה על כבוד המת.

יהושע כהן: ולנהל דבר כזה זה באמת דבר יוצא מן הכלל, והאנשים האלה הם אנשים מיוחדים.

יהושע כהן: לצערנו, אירועים מהסוג הזה של תאונות קשות, של זירה רבת נפגעים – זה לא קורה רק בעת אסון המוני או במצבי חירום.

יהושע כהן: לצערי אנחנו נתקלים באירועים האלה גם בעת שגרה, ולכן היינו מעוניינים מאוד להרחיב את הפעילות החיונית הזאת, גם למצב שגרה.

יהושע כהן: עד כאן.

מיכל (מיקי) חיימוביץ': אוקיי, תודה רבה.

מיכל (מיקי) חיימוביץ': עו"ד גבריאלה פיסמן ממשרד המשפטים, יש לכם השגות לגבי השינויים שמבקשים כאן לעשות?

גבריאלה פיסמן: אגיד שאנחנו תומכים בתיקון המוצע.

גבריאלה פיסמן: אני כן רוצה לומר שהחשש שלנו היה בכול זאת מזה שמתנדבי זק"א מועסקים כאן בתפקיד משטרתי, תחת המעטה המאוד ראוי של המשמר האזרחי – שיש לו גם דין משמעתי והכול – אבל כן רצינו לדעת שברור שהראיות שיופקו בהקשר הזה הן ראיות שיהיה שבהן שימוש קודם כל לתכלית המשטרתית ולא לתכליות של זק"א.

גבריאלה פיסמן: ולכן היה חשוב לנו להבטיח שהכפיפות בהקשר הזה תהיה ברורה, והמתנדבים יועסקו כמתנדבי משמר אזרחי תחת חוקר תנועה, שוטר, ולא יפעלו בשיקול דעת עצמאי.

גבריאלה פיסמן: ובהקשר הזה זה באמת עוגן בתוך הנוהל.

גבריאלה פיסמן: ומבחינתנו במובן הזה, החשש שלנו קיבל ביטוי.

מיכל (מיקי) חיימוביץ': אוקיי.

מיכל (מיקי) חיימוביץ': עידו?

עידו בן יצחק: אין לי יותר מדי מה להגיד על התקנות, רק אציין שבשיחה מוקדמת שקיימתי עם המשטרה הייתה לי איזושהי הערה שהם הניחו את דעתי, אבל אני בכל זאת רוצה שהדברים גם יאמרו לפרוטוקול: למתנדבי המשמר האזרחי יש גם סמכויות שוטר, לא את כל הסמכויות, אבל רבות מהן.

עידו בן יצחק: וחשוב להבהיר שלפי התקנות גם, אם אחרי שנשאר את הדברים האלה, מי שעוסק בהדרכה – אין לו סמכויות שוטר.

עידו בן יצחק: זאת אומרת, מי שמדריך את מתנדבי המשמר האזרחי בכול הנוגע לשימוש בסמכויות שוטר, הם שוטרים ולא המתנדבים עצמם.

עידו בן יצחק: ההדרכות נוגעות לסוגיות רחבות יותר שבהם עוסק המשמר האזרחי, וצוינו בפני דוגמאות כמו: הדרכה של הגנה עצמית, קרב מגע, דברים מהסוג הזה, שלא קשורות להפעלת סמכויות שוטר.

מיכל (מיקי) חיימוביץ': אוקיי.

מיכל (מיקי) חיימוביץ': זה ברור ומוסכם, שוקי כהן?

מיכל (מיקי) חיימוביץ': כן, בסדר גמור.

מיכל (מיקי) חיימוביץ': נעבור להקראה.

עידו בן יצחק: אוקיי.

מיכל (מיקי) חיימוביץ': אוקיי, אני מעמידה את תקנות המשטרה (משמר אזרחי) (תיקון), התשפ"א-2020 להצבעה.

מיכל (מיקי) חיימוביץ': מי בעד?

מיכל (מיקי) חיימוביץ': הצבעה בעד התקנות – פה אחד התקנות אושרו

מיכל (מיקי) חיימוביץ': אין מתנגדים, אין נמנעים, פה אחד התקנות אושרו.

מיכל (מיקי) חיימוביץ': בהצלחה למתנדבי המשמר האזרחי, שימשיכו בעבודתם החשובה.

מיכל (מיקי) חיימוביץ': תודה רבה.